Onbekende skieters teiken glo familie, vier sterf(Argieffoto: pixabay) Die skietery Saterdagmiddag op vyf mense, glo familielede, naby Tsolo in die Oos-Kaap, het skokgolwe deur die gemeenskap uitgestuur. Vier van die vyf is dood in die voorval. Brig. Tembinkosi Kinana, woordvoerder van die polisie, sê voorlopige verslae dui daarop dat drie onbekende mans die middag omstreeks 17:45 in ŉ silwergrys Toyota-dubbelkajuitbakkie by ŉ opstal in die Magutywa-gebied noordwes van Tsolo opgedaag het. Daar was in daardie stadium ŉ tradisionele seremonie by die opstal aan die gang. “Twee van die verdagtes, wat na bewering ŉ AK47-geweer en ŉ pistool by hulle gehad het, het uitgeklim terwyl een in die bakkie bly wag het. Die verslag dui daarop dat die verdagtes, sonder om ŉ woord te sê, op drie mans op die erf losgebrand het. Hulle het net daar op die toneel aan hul wonde beswyk,” het Kinana gesê. Die drie oorledenes was tussen die ouderdom van 28 en 78 jaar oud. Kinana sê die verdagtes het daarna in dieselfde gebied ook ŉ 28-jarige man geskiet. Die man is ernstig gewond en in ŉ kritieke toestand na ŉ nabygeleë hospitaal gehaas vir dringende mediese hulp. “Volgens inligting is die verdagtes vandaar na ŉ huis daar naby waar hulle ŉ 73-jarige man, vermoedelik familie van die eerste vier slagoffers, doodgeskiet het.” Die moorde is by die polisie in Tsolo aangemeld. Die motief is nog nie bekend nie en niemand is nog in verband met die skietery in hegtenis geneem nie. Lt.genl. Liziwe Ntshinga, provinsiale polisiekommissaris in Oos-Kaap, het beveel dat ŉ geïntegreerde polisietaakspan saamgestel moet word om die ondersoek te prioritiseer. Die polisie-ondersoek duur voort, het Kinana gesê. Enigiemand met meer inligting wat tot die skuldiges se inhegtenisneming kan lei, kan die polisie se misdaadnommer by 08600 10111 skakel.